Det humanistiske fakultet (NTNU)

Det humanistiske fakultet, kortform HF-fakultetet, ved NTNU har ansvar for forskning og undervisning innen humanistiske fag: Språk og kommunikasjon, historie, kultur, religion, filosofi, litteratur og kunst. Fakultetet tilbyr også profesjonsutdanning i utøvende musikk samt studier i samarbeid med andre fakultet.

Dette er et av de fakultetene som ble minst berørt av fusjonen mellom NTNU, Høgskolen i Gjøvik (nå: NTNU i Gjøvik), Høgskolen i Sør-Trøndelag og Høgskolen i Ålesund (nå: NTNU i Ålesund). 

Fusjonen trådte i kraft 1. januar 2016, men aktiviteten ved de ulike enhetene fortsatte med små endringer i 2016, samtidig som det ble arbeidet på ulike områder med planer for studier, faglig og administrativ organisering, og kvalitetssikring på alle områder, slik at alt var klart 1. januar 2017.

Hele fakultetet er lokalisert til Trondheim. Fakultetsadministrasjonen og de fleste instituttene holder til på Dragvoll, mens profesjonsutdanningen i utøvende musikk samt musikkteknologi holder til i Olavskvartalet i sentrum, og arkeologiutdanningen i Vitenskapsmuseet på Kalvskinnet. Fra 2017 hører også tegnspråk- og tolkeutdanningen til fakultetet. De holder til på NTNUs campus på Rotvoll.

Fakultetet het frem til 2009 Det historisk-filosofiske fakultet. 

Dekan Anne Kristine Børresen har ledet fakultetet siden august 2013.

Globaliseringsprogrammet er et strategisk satsingsprogram ved NTNU underlagt HF-fakultetet. Leder er professor Kathrine Skretting. Det søker å samle en rekke fagområder i sitt fokus på forutsetningene for og konsekvensene av globalisering, og har i denne funksjon vært arrangør av en rekke konferanser i Trondheim rundt temaet.

Institutter 
HF har seks institutter som holder til på tre ulike steder i Trondheim: Campus Dragvoll, Olavskvartalet (utøvende musikk og musikkteknologi) og Kalvskinnet (arkeologi).

Institutt for filosofi og religionsvitenskap
Institutt for historiske studier
Institutt for kunst- og medievitenskap
Institutt for musikk
Institutt for språk og litteratur. Fra 2017 inngår også «Tegnspråk og tolk», faggruppe ved Grunnskolelærerutdanning 5–10 og bachelor i tegnspråk og tolkning, institutt ved Fakultet for lærer- og tolkeutdanning (tidligere HiST)
Institutt for tverrfaglige kulturstudier

Referanser

Kilder 
 Saksfremlegg til NTNUs styremøte 25. august 2016

Det humanistiske fakultet (NTNU)